Pernille Rosenkrantz-Theil (EL), 2003-05-08:
Den her forespørgselsdebat har med al tydelighed vist, at regeringen ikke har noget som helst ønske om at sætte initiativer i gang for at øge beskæftigelsen.
Den politik har katastrofale konsekvenser for samfundet og ikke mindst selvfølgelig for de mennesker, som rammes af arbejdsløshed.
Derfor vil Enhedslisten fortsat slås for at få opbakning til en politik, der kan sikre øget beskæftigelse og bedre kvalitet i vores velfærdssamfund.
For det første vil vi have en indsats for at bremse udstødningen fra arbejdsmarkedet, altså det, at man udstøder folk til førtidspension, efterløn eller langtidssygdom.
Denne handler for det første om at skabe et bedre arbejdsmiljø for at mindske nedslidning, bl.a. en igangsættelse af BST-udbygningen og opgradering af Arbejdstilsynets og Arbejdsmiljøinstituttets arbejde.
For det andet om bedre integration.
For det tredje bedre normeringer i den offentlige service, der jo, som det er i dag, har rekord i nedslidning.
For det fjerde indførsel af en ordning, der belønner kommuner og amter, som faktisk ansætter arbejdsløse i rigtige job, hvor de kan forbedre servicen over for børn og for unge, syge og for ældre.
Så handler det om en gennemførelse af et sabbatorlov - altså at fem deler fires arbejde og aflønnes med de fires løn og den enes dagpenge - som en frivillig ordning eventuel forbeholdt fag med stor nedslidning.
Så vil vi gerne have, at man kommer med et forslag om bedre offentlig service, altså at kommuner og amter sikres økonomiske rammer, så de kan fjerne de besparelser, som blev vedtaget i 2002, og få luft til den fornødne udvikling af velfærd.
Her ser vi så også gerne et kvalitetsløft til daginstitutionerne, altså at faldet i antallet af børn udnyttes til forbedringer i stedet for at blive brugt til besparelser. Så ser vi gerne, at der kom klasser med færre børn, at der kom bedre bygninger, og at der kom nyt undervisningsmateriale i folkeskolerne og på ungdomsuddannelserne.
Det i sig selv vil selvfølgelig betyde, at man får skabt væsentlig flere stillinger.
Så vil vi gerne have, at der skabes øget beskæftigelse ved at satse flere penge på bedre miljø.
Her kunne der satses på forbedringer af den kollektive trafik gennem en forbedring af togenes skinnenet og oprettelse af sporvognsdrift i de store byer, alt sammen anlægsarbejder, som selvfølgelig også vil skabe mange flere arbejdspladser. For det fjerde skal der bygges flere boliger, og der skal sættes gang i byfornyelsen.
Der skal bygges 10.000 flere boliger end dem, regeringen allerede har foreslået, og så skal bevillingerne til byfornyelse, til renovering, til vedligeholdelse og til kvarterløft sættes op til det niveau, som det var i 2001.
Alle de her forslag vil i løbet af 1 års tid give godt 30.000 ekstra arbejdspladser.
Det er altså investeringer med fremtid i.
Så vil regeringen formodentlig sige, at det er der ikke penge til, men finansieringen af de her forslag er ikke noget problem.
Når beskæftigelsen øges, vil staten spare udgifter til dagpenge og aktivering og vil i øvrigt få nye skatteindtægter.
Det resterende beløb har vi i Enhedslisten lavet en finansieringsplan for.
Og der er jo nok penge at tage af.
Vi vil bl.a. fjerne skattestoppet på fast ejendom, som ensidigt kommer de rigeste i det her samfund til gode, og så vil vi fjerne besparelserne på skattekontrollen, der alene i år har kostet samfundet 1,7 mia. kr.
Sådan har vi fremsat en finansieringsplan, som man er velkommen til at læse mere om.
Og vi har allerede vist, at der er penge nok at tage af i det her samfund.
Der er ikke nogen grund til, at arbejdsløsheden stiger.
Der er ikke nogen grund til, at servicen forringes.
Det er udelukkende et spørgsmål om politisk vilje, og vi vil en anden vej.